  Виталий Пронин Cовето Союз куашкам бере кызьлэсь ятыр ар ортчиз ини. Та дыр куспын улонамы трос гинэ воштӥськонъёс луизы. Туннэ тодамы ваёмы «Удмурт дуннелэсь» ортчем сюрессэ: мар гожъяз газет 1992-тӥ арын. Асьмеос нош ик нырысетӥ интыынЛенин мавзолейысьтыз султысал ке, туж шумпотысал. Солэн вордскем городаз, мукет областьёсын но ёросъёсын ӵошатыса, коммунизм лэсьтэмын ини. Ульяновск городын та нуналъёсы 1 килограмм скал сӥль сылэ 51 манет, скал вӧй 70 манет, 500 грамм чабей нянь - 2 манет но 35 копейка. Та дунъёс Россиысь самой пичиесь.Урал регионэз ке басьтоно, Удмуртия туннэ чемпион луэ бадӟым дунъёсъя. Ижкарын одӥг арня куспын гинэ сиён-юонъёслы дун будӥз 28 процентлы. Туж дуно сыло курегпуз, сакыр, йӧлвыл, магазинысь нош чиптэм-чаптэм ышизы скал вӧй, кузятэм, уг окмы чабей нянь, йӧл.Социологъёс шуо: асьме городын самой ичи уждун тыро рабочийёслы, культура удысын ужасьёслы (Сибирьын, Чита областьын шоро-куспо уждунзы луэ 25-35 сюрс манет).Йыружъёс сярысь ке верано, татын но Ижкар нырысетӥ интыын. Лыдпусъёс куд-ог нуналъёсы ортчо Москваез но.Е. Огнева. Мар каром со ваучеръёсынызы?Нырысетӥосыз приватизационной ваучеръёс вуизы Красногорск районэ но. Соосты ваньзылэсь вазь басьтӥзы Дёбы сельсоветын улӥсьёс.Кызьы пумита ваучеръёсыз огшоры гурт калык? Шумпоттон мылкыдзы уг шӧдӥськы: мар, пе, каромы со ваучеръёсынызы? Районын одӥг гинэ приватизировать кароно предприятизы - Валамазысь пияла поттон завод. Таиз но куашкан калэ вуэмын.Тӥни озьы: эрик сёто асьмелы кузё луыны, нош калык шугъяське - кинэн-маин кузёяськоно ини меда?О. Иванова. Вузасько ужан интыосЭкономика удысын реформаос сюрсъёсын адямиосты асьме республикаын но ужтэк кельтӥзы. Ӟеч-а улод ужтэк кылемъёслы пособие чотын? Государство туннэ уг быгаты ваньмызлы тырмыт юрттыны.Соин ик Вотка городын та ужпумъёслэсь пичи люкетсэс коть асьсэ вылэ басьтӥзы выль кылдытэм структураос, кудъёсыз шуге-леке сюрем адямиослы дасяло выль ужан интыос.Кылсярысь, сентябре выль ужан интыос ӵектэмын вал 7 муртлы. Та адямиос мылкыд каризы «Бурда моден» журналэз адямиослы сётъяны, кунгож сьӧрысь ваем телефонъёсты тупатъяны, электронной печатлан машинкаосын текстъёс бичаны, компьютерен астрологической гороскопъёс дасяны.Эскеронъёс возьматӥзы: оборудованилы но материалъёслы 20 сюрс манет но быдтыса, нуналаз 100 манетозь уждун поттыны луэ. Азьланяз малпамын таӵе ужан интыосты вис карытэк вузалляны. Ӧжыт коть кулэсмоз ужтэк кылем адямиослэн лыдзы.Н. Кукин. «Узыръёслы» - кык юбка«Узыръёс но бӧрдо» («Богатые тоже плачут») телесериаллэн сценариез ӟуч кылэ берыктэмын.Табере со книгаен поттэмын. Книга вуиз Татарстанысь Балтась гуртэ но. Со туж чебер пӧръямын, вылаз муспотон Марианналэн тусыз пуктэмын. Сое басьтыны мылкыд карисез но трос гинэ вылэм, но... буш киын кошко.- Книгалэн дуныз кык юбка басьтымон ук! - паймытскиз одӥгез нылаш.Зэм но, одӥг экземплярез 600 манет сылэ. Озьы ке но кӧня ке мурт «Узыръёсты» басьтӥз ик. Котькудӥз юбка сярысь гинэ уг сюлмаськы вылэм.А. Михалев.  